በሀዋሳ ከተማ ለህዳሴው ግድብ ግንባታ ከ22 ሚሊዮን ብር በላይ ተሰበሰበ
 በሀዋሳ ከተማ በተካሄደ የህዝብ ንቅናቄ መድረክ ለታላቁ የኢትዮጵያ ህዳሴ የኤሌክትርክ ኃይል ማመንጫ ግድብ ግንባታ በአንድ ቀን ብቻ ከ22 ሚሊዮን ብር በላይ በቦንድ ግዥና በስጦታ ተሰበሰበ።ባለፉት ሦስት ዓመታት የክልሉ ሕዝብ ለህዳሴው ግድብ በቦንድ ግዥና በልገሳ ከ570 ሚሊዮን ብር በላይ ድጋፍ ማድረግ ችሏል።የኢትዮጵያ ሕዝቦች ለታላቁ ህዳሴ ግድብ ግንባታ ላበረከቱት አስተዋጽኦ ከቀድሞው ጠቅላይ ሚኒስትር አቶ መለስ ዜናዊ የተበረከተው የህዳሴ ዋንጫ ትናንት ሀዋሳ ከተማ ሲገባ የከተማው ከንቲባን ጨምሮ በርካታ የከተማ ነዋሪዎች ደማቅ አቀባበል አደርገዋል።ዋንጫው ሀዋሳ ከተማ ትናንት ከደረሰበት ሰዓት አንስቶ ዛሬ ወደ አዲስ አበባ እስከተሸኘበት ድረስ በክልሉ ማርሽ ባንድ፣ በመከላከያ ሰራዊት፣ በክልሉ ልዩ ኃይልና በከተዋ ነዋሪዎች ታጂቦ በዋና ዋና ጎዳና እንዲዘዋወር በማድረግ የሕዝብ መነሳሳትን መፍጠር ችሏል።ለዋንጫው ክብር በተከናወነው ሥነ-ሥርዓት ለታላቁ የኢትዮጵያ ህዳሴ የኤሌክትሪክ ኃይል ግድብ ግንባታ የሚውል ከ22 ሚሊዮን ብር በላይ የቦንድ ግዢና ስጦታ ከክልሉ ሕዝብና ባለኃብቶች ተበርክቷል።የፌዴራልና የክልል ከፍተኛ የሥራ ኃላፊዎች፣ የአገር ሽማግሌዎችና የኃይማኖት አባቶች በተገኙበት ዛሬ በሲዳማ ባህል አዳራሽ በተካሄደ ሥነ-ሥርዓት የሀዋሳ ከተማ ከንቲባ አቶ ዮናስ ዩስፍ ዋንጫውን ለክልሉ ርዕሰ መስተዳድር ለአቶ ደሴ ዳልኬ አስረክበዋል።የክልሉ ርዕስ መስተዳድር አቶ ደሴ ዳልኬ ዋንጫውን ከተረከቡ በኋላ እንደገለጹት ዋንጫ በሁሉም ክልሎች በመዞር ለህዝብ እይታ መቅረቡ በኅብረተሰቡ ውስጥ የፈጠረው ልማታዊ ድጋፍ ግለቱን ጠብቆ እንዲቀጥል አስችሏል።በተጨማሪም መላው የኢትዮጵያ ብሄር፣ ብሄረሰቦችና ህዝቦች የአንድነት፣ የመቻቻል፣ የመፈቃቀድና በጋራ አብሮ የመኖር መገለጫ በመሆኑ የክልሉ ሕዝብ ከፍተኛ ኩራት እንደተሰማው አመልክተዋል።በተለይ ኅብረተሰቡ በህዳሴው ግድብ ዙሪያ የጋራ አመለካከት በመፈጠር ለብሄራዊ መግባባት፣ ለገጽታ ግንባታና ለአንድ የኢኮኖሚ ማህበረሰብ ግንባታ መፋጠን ጠቀሜታው የጎላ መሆኑን ነው ርዕሰ መስተዳድሩ የገለጹት።ባለፉት ሦስት ዓመታት የክልሉ ነዋሪዎች በራሳቸው ተነሳሽነት ለህዳሴው ግድብ በቦንድ ግዥና በልገሳ ከ570 ሚሊዮን ብር በላይ ድጋፍ አድርገዋል።የክልሉ ህዝብ የህዳሴው ግድብ እስኪጠናቀቅ ድረስ ድጋፉን አጠናክሮ እንደሚቀጥልም አረጋግጠዋል።ከንቲባው ዮናስ ዩሱፍ በበኩላቸው እንዳሉት ሁሉም የከተማ ነዋሪዎች በ’ይቻላል’ መንፈስ ገንዘባቸውን፣ ጉልበታቸውና ዕውቀታቸውን በማስተባበር ለግድቡ ግንባታ የሚያደርጉት ድጋፍ የሚያበረታታ ነው።የህዳሴው ዋንጫ ባለፉት ሦስት ዓመታት በተለያዩ ክልሎች በመዞር ለግድቡ ግንባታና ለሌሎች አገራዊ የልማት ሥራዎች ሕዝቡን በከፍተኛ ሁኔታ እያነቃቃ መሆኑን ገልጸዋል።እንደ ኢዜአ ዘገባ የህዳሴው ዋንጫ በነገው ዕለት የአገሪቱ መዲና ወደሆነችው አዲስ አበባ እንደሚያቀና ለማወቅ ተችሏል።